Kommissionens afgørelse

af 31. juli 2001

om afslutning af antidumpingproceduren vedrørende importen af visse bearbejdede monument- og bygningssten af granit med oprindelse i Indien og Folkerepublikken Kina

(meddelt under nummer K(2001) 2399)

(2001/609/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 2238/2000(2), særlig artikel 9,

efter høring af det rådgivende udvalg, og

ud fra følgende betragtninger:

A. PROCEDURE

(1) Den 29. september 2000 modtog Kommissionen en klage, hvori det hævdedes, at importen af visse bearbejdede monument- og bygningssten af granit med oprindelse i Indien og Folkerepublikken Kina (i det følgende benævnt "Kina") til dumpingpriser forvoldte skade.

(2) Klagen blev indgivet af European & International Federation of Natural Stone Industries (i det følgende benævnt "Euro-Roc") på vegne af producenter, som tegner sig for en væsentlig del af den samlede produktion i Fællesskabet af visse bearbejdede monument- eller bygningssten af granit i henhold til artikel 4, stk. 1, og artikel 5, stk. 4, i forordning (EF) nr. 384/96 ("grundforordningen").

(3) Klagen indeholdt umiddelbare beviser for, at nævnte vare indførtes til dumpingpriser, og at der forvoldtes væsentlig skade som følge heraf, hvilket ansås for tilstrækkeligt til at begrunde indledningen af en antidumpingprocedure.

(4) Efter konsultationer indledte Kommissionen derfor ved en meddelelse offentliggjort i De Europæiske Fællesskabers Tidende(3) en antidumpingprocedure vedrørende importen til Fællesskabet af visse bearbejdede monument- og bygningssten af granit med oprindelse i Indien og Kina, som i øjeblikket tariferes under KN-kode ex 6802 23 00 ex 6802 93 10 og ex 6802 93 90.

(5) Kommissionen underrettede officielt de eksporterende producenter, importører, brugere og leverandører, som den vidste var berørt af sagen, samt repræsentanterne for eksportlandene og de klagende producenter i Fællesskabet. Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for den frist, der er angivet i meddelelsen om indledning af en undersøgelse.

B. TILBAGETRÆKNING AF KLAGEN OG AFSLUTNING AF PROCEDUREN

(6) Ved en skrivelse af 6. juni 2001 til Kommissionen trak Euro-Roc formelt klagen tilbage.

(7) I overensstemmelse med artikel 9, stk. 1, i grundforordningen kan proceduren afsluttes, hvis klagen trækkes tilbage, medmindre en sådan afslutning ikke vil være i Fællesskabets interesse.

(8) Kommissionen finder, at proceduren bør afsluttes, da undersøgelsen ikke har vist, at en sådan afslutning vil være i strid med Fællesskabets interesse. Interesserede parter er blevet underrettet herom og har fået mulighed for at fremsætte bemærkninger. Der er ikke modtaget nogen bemærkninger, der tyder på, at en afslutning ikke vil være i Fællesskabets interesse.

(9) Det rådgivende udvalg er blevet hørt og har ikke rejst indvendinger imod afslutningen af proceduren.

(10) Kommissionen konkluderer derfor, at antidumpingproceduren vedrørende importen til Fællesskabet af visse bearbejdede monument- og bygningssten af granit med oprindelse i Indien og Kina bør afsluttes uden indførelse af antidumpingforanstaltninger -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen til Fællesskabet af visse bearbejdede monument- og bygningssten af granit, som i øjeblikket tariferes under KN-kode ex 6802 23 00, ex 6802 93 10 og ex 6802 93 90, med oprindelse i Folkerepublikken Kina og Indien afsluttes.

Udfærdiget i Bruxelles, den 31. juli 2001.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT C 322 af 11.11.2000, s. 3.